পাকিস্তানের  করাচিতে নৌ-বাহিনীর বিমান ঘাঁটিতে রোববার রাতের জঙ্গি হামলার দায় স্বীকার করেছে পাকিস্তান তালেবান।  সোমবার আন্তর্জাতিক এক সংবাদ সংস্থাকে দেওয়া বিবৃতিতে তালেবান মুখপাত্র এহসানুল্লাহ বলেন, এটা ওসামা বিন লাদেনকে হত্যার প্রতিশোধ হিসেবে ঘটানো হয়েছে। এর মাধ্যমে এটাই প্রমাণ হয় যে আমরা এখনও একত্রিত এবং শক্তিশালী।  এদিকে, শেষ খবর পাওয়া পর্যন্ত ওই হামলায় নিহতের সংখ্যা বেড়ে ১১ জন হয়েছে। এর আগে সংখ্যাটি ছিলো ৯।  পাকিস্তান সরকারের পক্ষ থেকে বলা হয়েছে, ১৫ থেকে ২০ জন জঙ্গি এ হামলায় অংশ নেয়।  দেশটির  প্রধানমন্ত্রী ইউসুফ রাজা গিলানি এ হামলাকে কাপুরুষোচিত বলে আখ্যায়িত করেছেন।  তিনি বলেন, এ হামলায় পাকিস্তানের সরকার ও জনগণ সন্ত্রাসবাদের বিরুদ্ধে লড়াই থেকে পিছু হটবে না।  গত ২ মে যুক্তরাষ্ট্রের আকস্মিক অভিযানে আল কায়েদা প্রধান ওসামা বিন লাদেন নিহত হন।  ওসামা হত্যার প্রতিশোধ নেওয়ার ঘোষণা দেয় জঙ্গিরা। এরই মধ্যে তারা কয়েক জায়গায় হামলাও চালিয়েছে। ধারণা করা হচ্ছিল, এরই ধারাবাহিকতায় করাচির বিমানঘাঁটিতে এ হামলা চালানো হয়েছে।